ΓΡΑΠΤΗ ΕΡΩΤΗΣΗ E-4048/97 υποβολή: Antonio Tajani (UPE) και Claudio Azzolini (UPE) προς την Επιτροπή (14 Iανουαρίου 1998)

Θέμα: Αυτονομία της Τράπεζας Ιταλίας

Η μελλοντική Ευρωπαϊκή Κεντρική Τράπεζα θα στηρίζεται στην ανεξαρτησία και την αυτονομία των Κεντρικών Τραπεζών που θα πρέπει όλο και περισσότερο να διασφαλίζονται από τις παρεμβολές της πολιτικής εξουσίας.

Έχουν περιέλθει στην αντίληψη της Επιτροπής οι παράνομες πιέσεις εκ μέρους της Ιταλικής Κυβέρνησης και των κοινοβουλευτικών δυνάμεων της πλειοψηφίας, στις οποίες έγινε ευρεία αναφορά στον τύπο, προς τον Διοικητή της Τράπεζας Ιταλίας Antonio Fazio προκειμένου να οδηγηθεί ο τελευταίος να μειώσει τα επίσημα επιτόκια;

Ανέφερε ποτέ στο Συμβούλιο η Ιταλική Κυβέρνηση την πιθανότητα να αντικατασταθεί σύντομα ο Antonio Fazio από στελέχη της Κεντρικής Τράπεζας περισσότερο φιλοπροσκείμενα στη σημερινή κυβερνητική πλειοψηφία;

Δεν θεωρεί η Επιτροπή ότι τέτοιου είδους πρωτοβουλίες υπονομεύουν την αυτονομία της Τράπεζας Ιταλίας θέτοντας σε κίνδυνο τη συμμετοχή και στη συνέχεια την παραμονή της Ιταλίας στο ενιαίο ευρωπαϊκό νόμισμα;

Πώς αξιολογεί η Επιτροπή τη γνώμη του κ. Fazio σύμφωνα με την οποία απαραίτητη προϋπόθεση για συμμετοχή στο κοινό ευρωπαϊκό νόμισμα είναι οι διαρθρωτικές μεταρρυθμίσεις και η μείωση της φορολογικής πίεσης;

Απάντηση του κ. de Silguy εξ ονόματος της Επιτροπής (23 Φεβρουαρίου 1998)

Όσον αφορά την αυτονομία της κεντρικής τράπεζας:

Σύμφωνα με τις διατάξεις της Συνθήκης ΕΚ, άρθρο 109 Ι, η Επιτροπή θα αξιολογήσει στην έκθεσή της εάν το καταστατικό της κεντρικής εθνικής τράπεζας της Ιταλίας είναι συμβιβάσιμο προς τα άρθρα 107 και 108 Συνθήκης και προς το καταστατικό του ευρωπαϊκού συστήματος κεντρικών τραπεζών (ΕΣΚΤ). Σύμφωνα με το άρθρο 108 «κάθε κράτος μέλος εξασφαλίζει, το αργότερο μέχρι και την ημερομηνία ίδρυσης του ΕΣΚΤ, ότι η εθνική νομοθεσία του, συμπεριλαμβανομένου του καταστατικού της εθνικής κεντρικής του τράπεζας, συμφωνεί με την παρούσα συνθήκη και το καταστατικό του ΕΣΚΤ».

Ανεξάρτητα από τις τρέχουσες εργασίες της Επιτροπής σχετικά με την εκτίμηση του καταστατικού της ιταλικής κεντρικής τράπεζας, η Επιτροπή δεν έχει λάβει γνώση ούτε για πρωτοβουλίες που θα μπορούσαν να ζημιώσουν την αυτονομία της τράπεζας της Ιταλίας ούτε για την ενδεχόμενη βούληση της κυβέρνησης να αντικαταστήσει τον διοικητή της.

Όσον αφορά την αναγκαιότητα διαρθρωτικών μεταρρυθμίσεων:

Στην τελευταία ετήσια οικονομική έκθεση και τις βασικές κατευθύνσεις της οικονομικής πολιτικής, η Επιτροπή υποστήριξε την ιδέα μείωσης της φορολογικής πίεσης και της ταχείας εφαρμογής διαρθρωτικών μεταρρυθμίσεων. Μια τέτοια πολιτική συμβάλλει στην οικονομική ανάπτυξη καθώς και στη δημιουργία θέσεων εργασίας. Στα περισσότερα κράτη μέλη οι μεταρρυθμίσεις αυτές είναι απαραίτητες ανεξαρτήτως της εισαγωγής του ευρώ.

Εξάλλου, στο συμπέρασμα αυτό σχετικά με το πρόγραμμα σύγκλισης της Ιταλίας, το Συμβούλιο Ecofin της 19ης Ιανουαρίου 1998 εξέφρασε την ικανοποίησή του για τις σημαντικές μεταρρυθμίσεις που ξεκίνησαν ή πραγματοποιήθηκαν ήδη από την Ιταλία μετά την εξέταση του προγράμματος σύγκλισης του Ιουλίου 1997, σχετικά με τις φορολογικές και δημοσιονομικές διαδικασίες, καθώς και συμπληρώματα που έγιναν στην αναμόρφωση του συστήματος κοινωνικής ασφάλισης του 1995.